Къэмэх узыр гъэхъужынымкIэ IэмалыщIэхэр
 «Къэмэх узым (эпилепсие) и лIэужьыгъуэ щхьэхуэхэр гъэхъужыным теухуауэ» къэрал проектыр ягъэзэщIэн мурадкIэ Налшык къеблэгъащ Мэзкуу дэт къэрал медицинэ-стоматологие университетым и IэщIагъэлIхэр.
Евдокимовым и цIэр зэрихьэу Мэзкуу дэт медицинэ-стоматологие университетым и дохутырхэм къэмэх узыфэм зэреIэзапхъэ IэмалыщIэхэр Налшык щыщ дохутырхэм ирагъэлъэгъуащ.
Къэбэрдей-Балъкъэрыр Урысейм къэмэх уз хэтIэсам хирургие IэмалкIэ щеIэзэ щIыналъийм язщ. Сымаджэм хущхъуэхэр сэбэп щыхуэмыхъужым деж, щхьэкуцIыр операцэ зыщI дохутырхэм узыфэм зыщиубгъуа Iыхьэр къыхагъэж. Апхуэдэ гъэхъужыкIэ Iэмалым зрегъэубгъу Узыншагъэр хъумэнымкIэ министерствэм и академик-нейрохирург Крылов Владимир.
Къэбэрдей-Балъкъэрым къэкIуа дохутырхэр Республикэм и сымаджэщ нэхъыщхьэм епха Лъынтхуэ узыфэхэр зыпкърытхэм щеIэзэ центрым щолажьэ. ДяпэкIэ Кавказ Ищхъэрэ псом щыщу къэмэх узыфэр зэузхэм Къэбэрдей-Балъкъэрым щеIэзэнущ. Мэзкуу къикIа дохутырхэм зэрыжаIэмкIэ, Республикэм и сымаджэщ нэхъыщхьэр IэмэпсымэкIи IэщIагъэлIкIи ирикъуу къызэгъэпэщащ. Псалъэм папщIэ, видео-IэмалкIэ сымаджэхэм щакIэлъоплъ, дохутырыр сымаджэм пэIэщIэуи и Iуэху зыIутыр зэрызригъэщIэн Iэмэпсымэхэр къыщагъэсэбэп. 
2020 гъэм зи гугъу тщIы Iуэхугъуэм теухуауэ Къэбэрдей-Балъкъэрым Узыншагъэр хъумэнымкIэ и министерствэмрэ Медицинэ-стоматологие университетымрэ зэгурыIуэныгъэ зэращIылIауэ щытащ. Иджы а унафэр ягъэзащIэ.
Дунейпсо мардэкIэ къапщтэмэ, цIыху мини I00 къэс цIыхуи I0-м яIэщ къэмэх узыр. Дохутырхэм я мурадщ дяпэкIэ апхуэдэ узыфэ зэфыкIхэр Налшык хирургие IэмалкIэ щагъэхъужыну. Ауэ ар хэкIыпIэу къалъытэн ипэкIэ, я чэнджэщ зэрахьэлIэнущ нейрохирургхэм, психологхэм, нейро-кIэлъыплъыныгъэмкIэ IэщIагъэлIхэм.     
Чэрим Марианнэ.
